Όπως… έπρεπε ολοκλήρωσε ο Παναθηναϊκός τη φετινή χρονιά, καθώς επικράτησε με 4-0 του Παναιτωλικού στο ΟΑΚΑ, για την 30η αγωνιστική της Σούπερ Λίγκας, «καθαρίζοντας» μάλιστα τη νίκη από το πρώτο κιόλας ημίχρονο...



Το «τριφύλλι» προηγήθηκε με… διπλή εύστοχη εκτέλεση πέναλτι του Χατζηγιοβάνη στο 14’ και ο Μακέντα πρόσθεσε δύο ακόμα τέρματα, στο 19’ και στο 40’, φτάνοντας έτσι τα 10 στο ελληνικό πρωτάθλημα και τα 11 συνολικά. Ενώ ο Εμμανουηλίδης, που πέρασε αλλαγή στο 66’, σκόραρε στο 81ο λεπτό, διαμορφώνοντας το τελικό αποτέλεσμα.



Στα αξιοσημείωτα το ντεμπούτο του Θεοχάρη με τη φανέλα του Παναθηναϊκού στην Σούπερ Λίγκα, με τον 20χρονο άσο μάλιστα να δίνει και την ασίστ στον Μακέντα στο τρίτο γκολ της ομάδας του και γενικά να έχει πολύ καλή παρουσία!



Παράλληλα, ο Αρμενάκας ξεκίνησε για πρώτη φορά στο βασικό σχήμα των «πράσινων», που ολοκλήρωσαν το πρωτάθλημα με 36 βαθμούς, όσους και η ομάδα του Αγρινίου, η οποία μάλιστα ήταν καλύτερη στην επανάληψη.



Το ματς:

Στο πρώτο ημίχρονο, ο Παναθηναϊκός μπήκε με διάθεση να καθαρίσει το παιχνίδι από νωρίς και, πρακτικά, το… κατάφερε μάλλον εύκολα αφού σε αυτό συνέβαλλε και η διάθεση του Παναιτωλικού να παίξει ανοιχτά!



Μόλις στο 12ο λεπτό, ο Κάτσε ανατράπηκε από τον Άργκους και ο διαιτητής Τζήλος υπέδειξε την παράβαση. Ο -δραστήριος σήμερα- Χατζηγιοβάνης ανέλαβε την εκτέλεση, ευστόχησε αλλά ο Μακέντα… βιάστηκε να μπει στην περιοχή και διατάχθηκε επανάληψη! Ο εξτρέμ του ΠΑΟ νίκησε και πάλι τον Γιαννακόπουλο, ωστόσο, πετυχαίνοντας το πέμπτο του φετινό τέρμα στο πρωτάθλημα και μαζί το 1-0, στο 14’…







Πέντε λεπτά μετά, ο Μακέντα πήρε την πάσα του Τζανδαρη, μπήκε στην περιοχή από τα αριστερά και με σουτ στην γωνία ξεγέλασε τον Γιαννακόπουλο που έκανε κακή εκτίμηση, διπλασιάζοντας τα τέρματα των «πράσινων»!







Ακολούθως, ο ρυθμός του αγώνα -φυσιολογικά- έπεσε κάπως, ενώ οι Αγρινιώτες σκόραραν στην πρώτη τους επίσκεψη στα αντίπαλα καρέ με τον Πάουλο, αλλά ο Άργκους είχε υποδειχθεί οφσάιντ στην αρχή της φάσης και το γκολ ακυρώθηκε...



Ο… ορεξάτος Μακέντα πρωταγωνίστησε σε μια ακόμα ευκαιρία του Παναθηναϊκού στο 38’, με τον Γιαννακόπουλο να διώχνει με τα πόδια αυτή τη φορά, ωστόσο στο 40ο λεπτό ο Ιταλός επιθετικός δεν αστόχησε ξανά κι έκανε το 3-0.



Καθώς εκμεταλλεύθηκε την πολύ ωραία κάθετη πάσα του Θεοχάρη και με μια επαφή έστειλε με το αριστερό τη μπάλα στα δίχτυα του Γιαννακόπουλου, διπλασιάζοντας τα προσωπικά του τέρματα και φτάνοντας παράλληλα τα 10 στη φετινή Σούπερ Λίγκα!







Στην επανάληψη, ο Παναιτωλικός πίεσε ψηλά από το ξεκίνημα για να μην επιτρέψει στον αντίπαλό του να του κάνει πάλι ευκαιρίες και σε γενικές γραμμές τα κατάφερε αφού δεν δέχθηκε πολλές φάσεις.



Ενώ κι αυτές που έκαναν οι παίκτες του Γιώργου Δώνη ήταν ουσιαστικά από «στημένες» μπάλες. Με καλύτερες όλων την απευθείας εκτέλεση φάουλ του Μακέντα στο 51’, που πέρασε ελάχιστα άουτ, αλλά και το σουτ του Χατζηθεοδωρίδη, μετά από φάση… διαρκείας, στο 64’, το οποίο απέκρουσε ο Γιαννακόπουλος.



Παράλληλα, οι φιλοξενούμενοι ήταν καλύτεροι και στο επιθετικό κομμάτι του παιχνιδιού τους, άσχετα αν δεν κατάφεραν να το αξιοποιήσουν πετυχαίνοντας κάποιο γκολ. Με τον Λουσέρο να πρωταγωνιστεί τόσο στη φάση του 61’, αναγκάζοντας τον Κότσαρη σε εντυπωσιακή επέμβαση όσο και στο 69’, όταν κανείς συμπαίκτης του δε βρέθηκε στην πορεία της μπάλας για να σκοράρει.



Οι διαδοχικές αλλαγές εκατέρωθεν στο τελευταίο δεκαπεντάλεπτο της αναμέτρησης οδήγησαν κάποια στιγμή τον Παναθηναϊκό να παίξει ακόμα και με… τέσσερις επιθετικούς. Ενώ είχαν σαν αποτέλεσμα να μην συνεχιστεί το ίδιο υψηλό τέμπο. Ωστόσο, μια εξ αυτών, ήταν «υπεύθυνη» για την διαμόρφωση του τελικού αποτελέσματος…



Με τον Εμμανουηλίδη που είχε περάσει στο γήπεδο στη θέση του Αρμενάκα, να παίρνει το... ριμπάουντ μετά το σουτ του Καμπετσή και την απόκρουση του Γιαννακόπουλου και με πλασέ από κοντά να δίνει διαστάσεις θριάμβου στη νίκη της ομάδας του, κάνοντας το 4-0 στο 81’!







Οι συνθέσεις:

Παναθηναϊκός (4-3-3): Κότσαρης, Θεχάρης, Κολοβέτσιος, Πούγγουρας, Χατζηθεοδωρίδης, Κάτσε, Στάικος, Τζανδάρης (77’ Καμπετσής), Χατζηγιοβάνης, Μακέντα (79’ Αθανασακόπουλος), Αρμενάκας (66’ Εμμανουηλίδης).



Παναιτωλικός: (4-3-3): Γιαννακόπουλος, Τσιγγάρας, Μιχάι, Άργκους, Τσοκάνης (66’ Αμαράλ), Πάουλο (85’ Μπελεβώνης), Γκούγκα, Λουσέρο, Ντουάρτε, Μπαϊροβιτς, Μανά (79’ Παρρας).



Διαιτητής: Αθανάσιος Τζήλος (Λάρισας).



Θυμηθείτε εδώ το live του sport-fm.gr:

